Hofsaak oor grondonteiening begin vandagDie Wes-Kaapse hooggeregshof. Argieffoto Die eerste hofsaak oor die voorgenome wysiging van die Grondwet om onteiening van grond sonder vergoeding te vergemaklik, begin vanoggend wanneer AfriForum die parlement pak voor ’n volbank van die Wes-Kaapse hooggeregshof. Die saak begin om 10:00 en daar heers landwye belangstelling – ’n groot media-kontingent is reeds by die hooggeregshofgebou neffens die Wes-Kaapse wetgewer saamgetrek. Adv. Etienne Labuschagne sal vir AfriForum optree en adv. Tembeka Ngcukaitobi vir die parlement. Die kernkeuse voor die drie regters sal wees tussen AfriForum se argument dat die proses wat deur die parlementêre grondwetlike hersieningskomitee gevolg is, prosedureel terminaal gebrekkig is – insluitend dat die honderde duisende skriftelike voorleggings nie na waarde hanteer is nie. Daarteenoor sal die parlement aanvoer dat AfriForum se aansoek voortydig is omdat die grondwetlike hersieningsproses nog nie in wese begin het nie, dat AfriForum die demokrasie probeer kniehalter en dat baie van die skriftelike voorleggings presies dieselfde bewoord is, net met verskillende handtekeninge. Daar is ’n element van dringendheid aan die gebeure omdat die parlementêre program daarvoor voorsiening maak dat die kwessie Dinsdag gedebatteer moet word in die Nasionale Vergadering. ’n Relatief spoedige afloop vir die hofgebeure is dus moontlik.